झालरिया मठ में ब्रह्मोत्सव आज से, रोज नगर भ्रमण करेंगे भगवान
प्रसिद्धझालरिया मठ बड़ा स्थान में भगवान जानकीवल्लभ का सात दिवसीय ब्रह्मोत्सव शुक्रवार से शुरू होगा जो 9 मार्च तक चलेगा। इस मौके पर अनेक धार्मिक कार्यक्रमों का आयोजन होगा। सात दिन तक चलने वाले ब्रह्मोत्सव में भगवान जानकीवल्लभ नगर भ्रमण करेंगे। दिल्ली, जयपुर, मुंबई और कोलकाता सहित अन्य स्थानों से भी भक्त आएंगे। मठ के श्यामसुन्दर जोशी ने बताया कि स्वामी घनश्यामाचार्य महाराज के सान्निध्य में होने वाले ब्रह्मोत्सव के तहत हर दिन भगवान जानकीवल्लभ की सवारी अलग-अलग वाहनों पर मंदिर परिसर में निकाली जाएगी। श्रीहरि संकीर्तन, स्त्रोत पाठ, यज्ञ कार्य और वेदपारायण होंगे। ब्रह्मोत्सव के पहले दिन 3 मार्च को सुबह भगवान का अभिषेक होगा। शाम 6.30 बजे मंगलगिरी चांदी के वाहन पर भगवान विराजकर बगीचे में मृदाहरण करेंगे। 4 मार्च को सुबह सूर्यप्रभा वाहन पर और रात 8 बजे हनुमान वाहन पर सवारी निकाली जाएगी। सुबह गरूड़ प्रतिष्ठा और गरूड़ स्तंभ पर ध्वजारोहण होगा। 5 मार्च को सुबह गरूड़ वाहन पर और रात को शेषवाहन पर मंदिर परिसर में भगवान की सवारी निकलेगी। 6 मार्च को मंगलगिरी वाहन पर भगवान जानकीनाथ विराज कर नगर भ्रमण करते हुए श्रीकृष्ण भवन एवं सीताराम बाग पधारेंगे। अबीर-गुलाल उड़ेगी और गोष्ठी प्रसाद, भजन कीर्तन भी होगा। 7 मार्च को मोहनी स्वरूप में विराजकर 9.30 बजे भक्तों को अमृत बांटेंगे और मंदिर से सवारी बांगड़ जी का नोहरा जाएगी। यहां गोष्ठी प्रसाद का आयोजन होगा। सवारी सुनारों की गली, गुदड़ी बाजार, कोट मोहल्ला, नागौरिया मठ, लाहोटिया की गली और गुरुजी की गली में जाएगी। रात 8.30 बजे चोर लीला का आयोजन अश्व वाहन पर होगा। 8 मार्च को चांदी की पालकी में चीर लीला एवं प्रणय कलह लीला का श्रवण होगा। रात 8 बजे गज वाहन पर भगवान की सवारी धूमधाम से निकाली जाएगी। ब्रह्मोत्सव के अंतिम दिन 9 मार्च को कल्पवृक्ष वाहन पर सुबह 9.30 बजे और पुष्पक विमान वाहन पर रात 9 बजे भगवान जानकीनाथ की सवारी निकाली जाएगी। इसी दिन भगवान का पूजन और भोग मंदिर में दिन में दोपहर 3.30 बजे होगा। फागोत्सव शाम को 4 बजे होगा, जिसमें भगवान को होली खिलाई जाएगी। इसके बाद ध्वजा अवतरण होगा।
hin_Deva hin_Deva